Jan Viljoen: Boelie gestraf‘n Skermgreep uit die video. Die leerder van Hoërskool Jan Viljoen in Randfontein, wat per video opgeneem is toe sy ŉ seun met die vuis in sy gesig slaan, is Donderdag tydens ŉ interne dissiplinêre verhoor by die skool skuldig bevind. Die meisie (16) is tydelik geskors nadat ŉ video van die voorval ŉ paar weke gelede op sosiale media versprei is. Die skool se beheerliggaam het haar nou skuldig bevind aan aanranding en vulgêre taalgebruik. Sy is wel onskuldig bevind daarvan dat sy die video versprei het. Haar straf is soos volg: Die meisie se identiteit word weerhou omdat sy minderjarig is. Die seun (ook 16) het ook ŉ strafregtelike saak van aanranding teen die meisie aanhangig gemaak. Haar prokureur, Hein Maré, sê hy is absoluut gewalg oor hoe “amateuragtig” die verhoor hanteer is. Hy sê sy kliënt is nooit gevra om haar kant van die saak te stel nie. Hulle beplan om teen die bevindinge te appelleer. Volgens Maré het die skool nie ŉ sterk saak gehad nie, aangesien die voorval buite die skool in ŉ afgeleë straat plaasgevind het. Hy sê die persoon wat die video laat uitlek het, is die eintlike skuldige in dié verhaal – die video was die meisie se privaat eiendom aangesien dit op haar foon verfilm is. Niemand weet egter wie die video laat uitlek het nie. Hoërskool Jan Viljoen het alle vrae vanaf Maroela Media na die Gautengse departement van onderwys verwys. Dié departement het egter nie op navrae gereageer nie.